b'\n_START_ARTICLE_\nAbdalonymos\n_START_PARAGRAPH_\nAbdalonymos (kuoli 312 eaa.) oli Sidonin kuningas vuodesta 332 eaa. H\xc3\xa4n kuului foinikialaista Sidonia hallinneeseen sukuun._NEWLINE_H\xc3\xa4nest\xc3\xa4 tuli kuningas sen j\xc3\xa4lkeen kun Aleksanteri Suuri oli kukistanut Persian kuninkaan Dareios III:n Issoksen taistelussa. Aleksanteri ei luottanut Sidonin kuninkaaseen Abdastartiin (kreikaksi Straton) ja antoi Hefaistionille teht\xc3\xa4v\xc3\xa4ksi nimitt\xc3\xa4\xc3\xa4 uuden kuninkaan. Hefaistion valitsi Abdalonymoksen joka el\xc3\xa4tti itse\xc3\xa4\xc3\xa4n puutarhurina, mutta kuului kuninkaan sukuun. Puutarhuri oli ehk\xc3\xa4 arvonimi jota k\xc3\xa4ytettiin kuninkaan hovissa._NEWLINE_Abdalonymos teetti niin sanotun Aleksanteri-sarkofagin, jonka kyljiss\xc3\xa4 on kohokuvia Aleksanteri Suuresta taistelussa persialaisten kanssa.'